**อย. ผนึกกำลังบุคลากรเดินหน้าขับเคลื่อนด้านฉลากอิเล็กทรอนิกส์เครื่องสำอางและวัตถุอันตราย รับเศรษฐกิจสุขภาพตามโมเดล BCG**

อย. ผนึกกำลังบุคลากรเดินหน้าขับเคลื่อนเกี่ยวกับการจัดการขยะบรรจุภัณฑ์เพื่อเศรษฐกิจสุขภาพที่ยั่งยืน มุ่งยกระดับอุตสาหกรรมเครื่องสำอางและวัตถุอันตรายสู่ความยั่งยืน ด้วยนวัตกรรมการจัดการบรรจุภัณฑ์ และฉลากอิเล็กทรอนิกส์ (E-Labeling) เพื่อหารือแนวทางในการจัดทำฉลากอิเล็กทรอนิกส์ด้านเครื่องสำอางและวัตถุอันตรายอย่างมีประสิทธิภาพตามแนวทางสากล

**นายแพทย์รุ่งฤทัย มวลประสิทธิ์พร** **รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ในฐานะหน่วยงานภาครัฐที่กำกับดูแลผลิตภัณฑ์สุขภาพให้ความสำคัญกับการขับเคลื่อนผลิตภัณฑ์สุขภาพไทยไปสู่ความยั่งยืน จึงได้จัดโครงการเพื่อสนับสนุนการขับเคลื่อนนโยบาย เศรษฐกิจชีวภาพ (Bio Economy) เศรษฐกิจหมุนเวียน (Circular Economy) และเศรษฐกิจสีเขียว (Green Economy) หรือเรียกสั้น ๆ ว่า BCG Economy Model ซึ่งเป็นแนวทางการพัฒนาเศรษฐกิจควบคู่ไปกับ  
การอนุรักษ์สิ่งแวดล้อม สอดคล้องกับภารกิจของ อย. ในการส่งเสริมการพัฒนาผลิตภัณฑ์สุขภาพ  
ให้มีความยั่งยืน

**รองเลขาธิการอย.** กล่าวเพิ่มเติมว่า โครงการดังกล่าว ประกอบด้วยการจัดกิจกรรมอบรมบุคลากร  
ของอย. รวมทั้งสิ้นประมาณ 120 คน ระหว่างวันที่ 11 - 13 มิถุนายน 2568 ณ จังหวัดระยอง โดยวิทยากรจากสมาคมการจัดการของเสียแห่งประเทศไทยได้ให้ความรู้เกี่ยวกับการจัดการขยะบรรจุภัณฑ์เพื่อเศรษฐกิจสุขภาพที่ยั่งยืนด้วยหลักการ EPR (Extended Producer Responsibility) และการอัปเดตข้อมูลเกี่ยวกับการใช้ฉลากอิเล็กทรอนิกส์ (E-Labeling) ตามข้อกำหนดสากล รวมถึงกิจกรรมกลุ่มเพื่อวิเคราะห์ปัญหาและเสนอแนะแนวทางการจัดทำฉลากดังกล่าว เพื่อให้ผู้ที่เข้ารับการอบรมมีความรู้ความเข้าใจเกี่ยวกับแนวทางการใช้ฉลากอิเล็กทรอนิกส์และบรรจุภัณฑ์ที่ยั่งยืน เป็นการเตรียมความพร้อมด้านการกำกับดูแล สามารถติดตามและประเมินการใช้ฉลากอิเล็กทรอนิกส์ในภาคอุตสาหกรรมได้อย่างมีประสิทธิภาพ อีกทั้งเพื่อส่งเสริมการปรับตัวของภาครัฐให้ทันต่อแนวโน้มกฎระเบียบและมาตรฐานสากล ด้านผลิตภัณฑ์สุขภาพเครื่องสำอางและวัตถุอันตราย ซึ่งนับเป็นอีกหนึ่งก้าวสำคัญในการส่งเสริมความยั่งยืนในอุตสาหกรรมสุขภาพของประเทศ

\*\***\***\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 13 มิถุนายน 2568 ข่าวแจก 169 / ปีงบประมาณ พ.ศ. 2568**